EL Επίσηµη Εφηµερίδα της Ευρωπαϊκής Ένωσης CE 84/374

(2004/C 84 E/0434)

ΓΡΑΠΤΗ ΕΡΩΤΗΣΗ Ρ-0360/04

υποβολή: Benedetto Della Vedova (NI) προς την Επιτροπή

(6 Φεβρουαρίου 2004)

Θέμα: Αποκλεισμός της υπηρεσίας πληροφοριών καταλόγου από τις υποχρεώσεις της καθολικής υπηρεσίας

Η ιταλική κυβέρνηση ενέκρινε, τον περασμένο Σεπτέμβρη, με νομοθετικό διάταγμα τον «Κώδικα των ηλεκτρονικών επικοινωνιών» ο οποίος μεταφέρει στο εθνικό δίκαιο τις οδηγίες 2002/19/ΕΚ (1) (οδηγία πρόσβαση), 2002/20/ΕΚ (2) (οδηγία αδειοδότηση), 2002/21/ΕΚ (3) (οδηγία πλαίσιο) και 2002/22/ΕΚ (4) (οδηγία καθολική υπηρεσία).

Από το νέο «Κώδικα» προκύπτει ωστόσο:

α) ότι η υπηρεσία πληροφοριών καταλόγου (γνωστή στην Ιταλία ως «Υπηρεσία 12» που παρέχεται από την Telecom Italia) αποκλείεται από τις υπηρεσίες που παρέχονται υπό καθεστώς καθολικής υπηρεσίας (άρθρο 55 του κώδικα)·

β) ότι η περιοδική εξέταση των υπηρεσιών που θα πρέπει να περιληφθούν στην καθολική υπηρεσία πραγματοποιείται από την κυβέρνηση, αφού ακούσει τη γνώμη της Αρχής τηλεπικοινωνιών (άρθρο 65 του Κώδικα).

Έχοντας υπόψη ότι:

— η οδηγία καθολική υπηρεσία (2002/22/ΕΚ) προβλέπει (άρθρα 5 και 25) την ένταξη της υπηρεσίας πληροφοριών καταλόγου μεταξύ των υπηρεσιών που περιλαμβάνονται στην καθολική υπηρεσία (συμπερίληψη που επαναλαμβάνεται, με αναφορά στην υπηρεσία «12», και από την ιταλική Αρχή τηλεπικοινωνιών με την απόφαση 103/03/CONS του Απριλίου 2003)· και ότι, επομένως (άρθρο 3 της οδηγίας 2002/22/ΕΚ), τα κράτη μέλη εξασφαλίζουν ότι η υπηρεσία αυτή τίθεται στη διάθεση όλων των τελικών χρηστών «σε καθορισμένη ποιότητα», «ανεξάρτητα από τη γεωγραφική τους θέση, και, υπό το πρίσμα των ειδικών εθνικών προϋποθέσεων, σε προσιτή τιμή»·

— η οδηγία 2002/22/ΕΚ προβλέπει (άρθρο 15) ότι η Επιτροπή (και όχι οι εθνικές κυβερνήσεις) είναι αυτή που προβαίνει σε περιοδική επανεξέταση, υπό το πρίσμα των κοινωνικών, οικονομικών και τεχνολογικών εξελίξεων, το περιεχόμενο της καθολικής υπηρεσίας·

— ότι η σοβαρότητα του γεγονότος για το οποίο γίνεται λόγος στο σημείο α) μαρτυρείται από το ότι έχει ήδη προκαλέσει, μεταξύ Νοεμβρίου και Ιανουαρίου, σημαντική αύξηση του κόστους της «Υπηρεσίας 12», η οποία στην περίπτωση της χρήσης για κατοικίες έχει σχεδόν διπλασιασθεί.

Δεν θεωρεί η Επιτροπή ότι, με βάση όσα κατεδείχθησαν ανωτέρω στα σημεία α) και β), ο «Κώδικας των ηλεκτρονικών επικοινωνιών» βρίσκεται σε αντίθεση με την οδηγία περί καθολικής υπηρεσίας (2002/22/ΕΚ);

Answer given by Mr Liikanen on behalf of the Commission

(11 Μαρτίου 2004)

Στο άρθρο 5 (1) (β) της οδηγίας 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών, εφεξής οδηγία για την καθολική υπηρεσία, προβλέπεται ότι τα κράτη μέλη εξασφαλίζουν για όλους τους τελικούς χρήστες, συμπεριλαμβανομένων των χρηστών κοινοχρήστων τηλεφώνων, τουλάχιστον μία πλήρη τηλεφωνική υπηρεσία πληροφοριών καταλόγου. Δεδομένου ότι η υπηρεσία αυτή εμπίπτει στο πεδίο εφαρμογής της καθολικής υπηρεσίας, πρέπει να διατίθεται σε καθορισμένη ποιότητα και σε προσιτή τιμή. Στην περίπτωση της Ιταλίας, ο «Codice delle Commimicazione Elettroniche»(κώδικαç) αναφέρει (στο άρθρο 55) ότι υπάρχουν διάφορες προσφορές υπηρεσιών πληροφοριών καταλόγου που ανταποκρίνονται στα παραπάνω κριτήρια. Επίσης, ο κώδικας προβλέπει εξαμηνιαία ανασκόπηση των συνθηκών της αγοράς και παρέχει στο Υπουργείο Επικοινωνιών τη δυνατότητα να επιβάλει, εφόσον απαιτείται, τη σχετική υποχρέωση σε καθορισμένες επιχειρήσεις.

Οι τελικοί χρήστες έχουν επί του παρόντος στην Ιταλία τη δυνατότητα επιλογής μεταξύ δύο ή τριών διαφορετικών φορέων εκμετάλλευσης που παρέχουν υπηρεσίες πληροφοριών καταλόγου. Μπορούν να χρησι- μοποιήσουν την υπηρεσία που παρέχει η Telecom Italia (αριθμός 12), την υπηρεσία που παρέχει η Seat Pagine Gialle (89.24.24) και αυτήν που παρέχει ο δικός τους τηλεφωνικός οργανισμός (412) (στις τελευταίες δύο περιπτώσεις υπάρχουν «βελτιωμένες» υπηρεσίες πληροφοριών καταλόγου με δυνατότητα πρόσβασης σε επιπλέον πληροφορίες, εκτός του απλού τηλεφωνικού αριθμού).

Προτού τεθεί σε ισχύ ο κώδικας, η υπηρεσία πληροφοριών καταλόγου παρεχόταν από την Telecom Italia (αριθμός 12) που ήταν και ο πάροχος καθολικής υπηρεσίας. Με βάση τους ισχύοντες όρους παροχής υπηρεσίας, η τιμή για την ηχογραφημένη φωνητική διαλογική υπηρεσία παραμένει περίπου στα ίδια επίπεδα όπως προηγουμένως (δηλαδή ευρώ 0.50 για πληροφορίες), η οποία διπλασιάζεται αν απαιτηθεί βοήθεια τηλεφωνητή.

Όσον αφορά το δεύτερο μέρος της ερώτησης του αξιότιμου μέλους του Κοινοβουλίου, στο άρθρο 65 του κώδικα προβλέπεται ότι το Υπουργείο προβαίνει σε ετήσια ανασκόπηση της εφαρμογής των υποχρεώσεων παροχής καθολικής υπηρεσίας ώστε να καθορίζεται σε ποιες επιχειρήσεις θα πρέπει να εφαρμόζεται. Βάσει του άρθρου 3 παράγραφος 2 της οδηγίας για την καθολική υπηρεσία, απαιτείται από τα κράτη μέλη να καθορίζουν την πιο αποτελεσματική και ενδεδειγμένη προσέγγιση για τη διασφάλιση της υλοποίησης της καθολικής υπηρεσίας, με σεβασμό στις αρχές της αντικειμενικότητας, της διαφάνειας, της αμεροληψίας και της αναλογικότητας. Κατά συνέπεια φαίνεται εντελώς ενδεδειγμένο, μάλιστα δε και επιθυμητό, ότι οι εθνικές αρχές θα πρέπει να αναθεωρούν περιοδικά τους όρους που έχουν επιβάλει με προηγούμενες αποφάσεις τους. Επίσης, στον κώδικα αναφέρεται ρητά ότι η ανασκόπηση θα βασίζεται, μεταξύ άλλων, στη θέση που θα λάβει η Επιτροπή ως μέρος της περιοδικής της ανασκόπησης βάσει του άρθρου 15 της οδηγίας για την καθολική υπηρεσία.

Η Επιτροπή θα συνεχίσει να παρακολουθεί τη συμμόρφωση των κρατών μελών — συμπεριλαμβανομένης της Ιταλίας — με την οδηγία για την καθολική υπηρεσία και, σε περίπτωση μη συμμόρφωσης, δύναται να προτείνει το άνοιγμα διαδικασίας για παράβαση, επιδιώκοντας απόφαση του Δικαστηρίου σχετικά με το αν υφίσταται ή όχι η εν λόγω παράβαση. Όπως θα γνωρίζει το αξιότιμο μέλος του Κοινοβουλίου, το Δικαστήριο είναι το μόνο αρμόδιο για να αποφασίσει σχετικά με τη νομιμότητα η όχι ενός μέτρου μεταφοράς στο εθνικό δίκαιο. Η Επιτροπή πρόκειται εν προκειμένω να παρακολουθήσει την κατάσταση αναφορικά με την περιοδική ανασκόπηση, εκ μέρους των ιταλικών αρχών, των όρων βάσει των οποίων παρέχονται οι εν λόγω υπηρεσίες, ώστε να εξασφαλιστεί ότι τηρούνται οι αρχές της αντικειμενικότητας, της διαφάνειας, της αμεροληψίας και της αναλογικότητας.

(1) ΕΕ L 108 της 24.4.2002, σελ. 7.

(2) ΕΕ L 108 της 24.4.2002, σελ. 21.

(3) ΕΕ L 108 της 24.4.2002, σελ. 33.

(4) ΕΕ L 108 της 24.4.2002, σελ. 51.